Sólbjørg Jakobsen (LA), 2023-02-09:
Tak for ordet.
Det her borgerforslag indeholder to elementer.
Det første element handler om store bededag.
Det brugte vi 8 timer på i salen i sidste uge.
Jeg tror ikke, at der er nogen, der er i tvivl om, hvor vi i Liberal Alliance står: Vi mener ikke, at store bededag skal afskaffes.
Men det her borgerforslag indeholder også et element, der handler om, at politikerne skal have 10 pct. mindre i løn.
Jeg fornemmer det, som om det er, fordi man er politisk uenig, og så skal vi politikere have mindre i løn.
Jeg synes ikke, at det kan tages seriøst på den her måde.
Derfor vil jeg have det uddybet og kigget mere dybdegående på, hvad det er, de siger.
»Politikerne har desværre alt for travlt med os almindelige borgere, og hvordan de kan få flere penge ud af os, samt få os til at arbejde i flere og flere år.
Men hvad kan de selv bidrage med?
Og hvornår gør de det?
« Det er noget, der er med i forslaget, og det vil jeg gerne forsøge at svare på i stedet.
Jeg er politisk meget uenig med regeringen, og det er jeg også tit med andre partier, der sidder her i salen, men jeg har den dybeste respekt for, at de har stillet sig til rådighed for demokratiet, og jeg har den dybeste respekt for, at de står ved de beslutninger, de tager, og at de tør stille sig på talerstolen gang på gang og tage de debatter.
Jeg er kun 3 måneder inde i folketingslivet, og da jeg startede, gik jeg en smule op i løn.
Det indrømmer jeg da også gerne at jeg syntes var rart.
Der er også mange goder, der følger med, når man arbejder her, og det er også rart.
Det gør livet nemmere, når man, som hr. Jeppe Søe snakkede om, giver afkald på rigtig meget andet.
Jeg har haft hårdt arbejde før, både fysisk og psykisk, men der er intet, der slår det her.
Vi har en forsvarsminister, der lige er blevet sygemeldt med stress; jeg har en partiformand, der har været igennem det; jeg har lige læst Jacob Marks nye bog om, hvordan hans erfaringer har været.
Livet herinde er ikke nemt.
Vi har udvalgsarbejde, der fylder rigtig meget; vi har medierne og journalisterne, der jagter den næste historie; vi har Twitter, Instagram, Facebook, LinkedIn, mail, sms, you name it, alt, der bimler og bamler.
Det er ikke mærkeligt, at man bliver presset, men man gør det, fordi man tror på noget.
Og så kan det godt være, at det ikke er alle, der er her, der tror på det samme som mig, men de tror på, at de kan gøre det, som de mener er rigtigt, og det gør de for deres vælgere.
Det har jeg kun den største respekt for.
Derfor synes jeg ikke, at jeg har lyst til at drøfte store bededag i dag i forbindelse med det her forslag.
Til gengæld kan jeg godt se, at det her bunder i frustration, og det vil jeg også forsøge at respektere.
Der er trods alt mange mennesker, der har været inde at skrive under på det her.
Til dem vil jeg sige: Hvis I mener, at vi gør det for dårligt, så er vores pladser faktisk ledige minimum hvert fjerde år; man kan godt selv stille op og prøve at gøre det bedre.
Hvis man mener, at der ikke er nogen bedre kandidater at sætte et kryds ved, så kan man forsøge at bidrage til, at det bliver mere attraktivt for andre, som ville være kompetente, at sætte sig på listen.
Jens Joel sidder f.eks. i Beskæftigelsesudvalget og kigger aldrig dumt, når man som ny spørger, hvad det her er, fordi der er så mange ting, man ikke ved.
Der har været mange erfarne kræfter uanset partifarve, som bakker hinanden op herinde, fordi vi ved, hvor hårdt det er.
Derfor er det det, jeg gerne vil sætte ord på i dag.
Store bededag kender I vores holdning til.
Jeg håber på en god dialog derude.
Vi må gerne være uenige, men jeg synes også, vi skal holde det sagligt.
Liberal Alliance bakker ikke op om forslaget.